V og DF vil oprette digitalt rettighedspoliti

Venstre og Dansk Folkeparti har med inspiration fra Rettighedsalliancen stillet et beslutningsforslag, der skal oprette en taskforce til at håndhæve ophavsret på internettet.

Danmark skal have en særlig, specialiseret politistyrke, der slår ned på fildelere og piratkopister.

Det mener Venstre og Dansk Folkeparti, der har fremsat et beslutningsforslag i Folketinget om at oprette en taskforce mod ophavsretskrænkelser og piratkopiering.

Forslaget bygger i store træk på branchesammenslutningen Rettighedhedsalliancen ide om en taskforce til skrappere håndhævelse af ophavsrettigheder på internettet og i særdeleshed en større indsats mod piratkopiering.

De to partier lægger op til, at den foreslåede antipiratkopienhed oprettes inden for politiforligets rammer uden at medføre nye udgifter.

»Rettighedshaverne rammes økonomisk af de ulovlige kopier og fildelinger samt af stigende udgifter til overvågning og retsforfølgelse i selvsamme forbindelse,« skriver Michael Aastrup Jensen (V), Alex Ahrendtsen (DF) og Karsten Lauritzen (V) i forslaget.

»Videre fører krænkelser af ophavsretten til en dårligere forbrugersikkerhed, mindre innovation og tab af beskæftigelse,« anfører de tre forslagsstillere.

Rettighedsalliancen, der udgøres af film-, musik-, tekst-, litteratur- og møbelbrancherne, foreslog sidste år en IPR-taskforce (Intellectual Property Rights) efter svensk model, oplyser de tre politikere.

V og DF afventer tillige konkret udmøntning i lovgivning af initiativer, som er indeholdt i Kulturministeriets udspil Initiativer til at styrke udbuddet af lovligt kreativt indhold på internettet fra juni 2012.

Det ideologiske krav om et frit (gratis) internet kontra kommerciel beskyttelse fik en foreløbig afgørelse i EU i marts, da EU-Kommissionen opgav at tilslutte sig antipiratkopiaftalen ACTA (Anti Counterfeit Trade Agreement) i marts på grund af EU-parlamentets modstand.

Striden om ACTA splittede danske partier internt i foråret 2012. Venstre, Socialdemokratiet og SF’s EU-parlamentsmedlemmer sagde nej til ACTA i modsætning til deres partifæller på Christiansborg. (Dj/081113)